钦定古今图书集成/理学汇编/文学典/第181卷 > 《四书文选序》明·王世贞
## 钦定古今图书集成/理学汇编/文学典/第181卷 > 《四书文选序》明·王世贞

“今诸书生习经术者，不复问词赋以为何物，而稍名
能词赋者，一切弁髦时义而麾弃之，以为无当也。”是
皆不然。自隋试进士以明经与词赋并。至宋熙宁世，
始绌词赋不用，而所谓明经者，第若射覆取答而已，
其不能彬彬兼质文，固也。明兴而始三试士，各以其
日为经书义以观理为论，以观识为表，以观词为策，
以观蓄，然其大要重于初日以观理者，政本也。至于
标题命言，则或全举而窥其断，或摘引而穷其藻，上
之所以待下者愈变，而其辞愈益工，盖至于嘉、隆之
际灿如矣。是故谓唐以诗试士而诗工则省试诗，自
钱起、李肱而外，胡其拙也。谓明以时义试士而不能
古，则济之应德，其于古文，无几微间也。凡论而表而
《策》，最近古而易撰。其于经书、义，稍远古而难工。天下
之为力于论、表、策者十之三，而为力于经书、义者十
恒七，而犹不足。吾镇郧所辖且六郡，而诸书生椎其
取科第，不能当吾吴之半。夫时义之为《经》五，而为《书》
四。五经人各治其一，而《四书》则共治之。吾故择其精
者以梓而示诸书生，夫非欲诸书生剽其语也，将欲
因法而悟其指之所在也。